Brackenfell: EFF wil nie vergader oor grieweMense raak verlede week slaags buite die Hoërskool Brackenfell in Kaapstad. (Foto: ANA) Die EFF wat beoog om Vrydag weer by Hoërskool Brackenfell in die Wes-Kaap te betoog, het sy vergadering met die LUR vir onderwys in die provinsie om oor die party se bekommernisse te praat, gekanselleer. Debbie Schäfer sou vandag met die EFF vergader het. “Hul verteenwoordigers het gesê hulle is te besig om vir hul betoging Vrydag voor te berei om selfs net ŉ uur af te staan om die oplossings te bespreek vir wat glo die rede vir die betoging is. “Dit is baie duidelik dat die EFF nie belangstel in beraadslaging en die oplos van hul kommer nie. “Hulle enigste oogmerk is om te intimideer en onderrig te ontwrig, wat selfs meer angs veroorsaak vir leerders wat reeds ŉ moeilike jaar agter die rug het,” het Schäfer, gesê. Die EFF het toestemming gekry dat 100 van sy lede Vrydag buite die skool mag betoog. Schäfer sê sy is bewus dat EFF-leiers herhaalde dreigemente van geweld op sosiale media en die radio maak en dat die polisie bewus is daarvan en dit ondersoek. Sy het weer ŉ beroep op inwoners van Brackenfell gedoen om nie Vrydag na die skool te gaan nie, behalwe wanneer ouers hul kinders daar gaan af- en oplaai. “Die EFF is desperaat op soek na konfrontasie buite die skool. Moenie ingee vir dié taktiek nie. Die polisie en ander wetstoepassingsowerhede is besig met beduidende voorbereidings. Asseblief, kom ons gee nie vir die EFF die aandag en konfrontasie waarna hulle so desperaat soek nie.” Lede van die PAC het Woensdag buite die skool betoog. Schäfer sê die betoging het nie enige onderrig ontwrig nie en die matriekeksamen wat op die dag geskryf is, was teen daardie tyd reeds afgehandel.